Mobilreparatør Henrik Huseby i Ski er dømt i Borgarting lagmannsrett til å betale 107.000 kroner i lisensavgift og saksomkostninger til Apple. Apple, som er et av verdens største selskaper, selger ikke reservedeler til privatpersoner eller uavhengige reparatører. Huseby og hans vesle firma PCkompaniet har derfor importert mobilskjermer med tildekket Apple-logo fra en fabrikk i Kina. Disse ble stoppet av tollvesenet, og Huseby ble saksøkt av Apple for brudd på varemerkeloven. Huseby vant saken i Oslo tingrett, men Apple anket og fikk medhold i lagmannsretten 21. juni 2019. Huseby jobber for å få prøvet saken for Høyesterett. Han mener store selskaper ikke kan bruke varemerkeloven som et våpen for å sikre seg monopol og høye priser på reparasjon av elektronikk.



Hvis både privatpersoner og uavhengige reparatører får rett til å kjøpe reservedeler, vil flere ting bli reparert. Vi som står bak denne innsamlingen tar ikke stilling til om dommen i lagmannsretten er riktig etter dagens lovgivning, men vi ønsker å vise solidaritet med Henrik Huseby. Derfor vil vi samle inn 107.000 kroner til Huseby, som dekker det han må betale til Apple. Uansett om det kommer inn mer eller mindre enn 107.000 kroner, vil hele summen bli gitt til reparatør Huseby.

Retten til å kjøpe reservedeler er svært viktig for at reparatørbransjen kan fortsette å fikse alt fra biler og traktorer til klokker og mobiler. Vis solidaritet med mobilreparatør Henrik Huseby i Ski – han er en helt som reparerer dingser for oss. Små og store bidrag i denne kronerullingen blir mottatt med takk.

For å donere penger gjennom Cultura Flokk må man bruke Vipps eller Visa. Hver donasjon koster i tillegg 5 % av beløpet i gebyr. Gebyret dekker kostnadene til Vipps, Visa og Cultura Bank.





Hør intervju med Henrik Huseby på Her og Nå, 29, juli 2019 (28 minutter ute i sendinga): https://radio.nrk.no/program/dmtn01011919





Mer informasjon om retten til å reparere:

https://en.wikipedia.org/wiki/Electronics_right_to_repair